กรมเจรจาการค้าระหว่างประเทศ จับมือศูนย์อำนวยการบริหารจังหวัดชายแดนภาคใต้ จัดสัมมนาเพื่อสร้างความเชื่อมั่นการค้า-การลงทุน 3 จังหวัดชายแดนใต้ ขานรับนโยบายรัฐบาล
นางอรมน ทรัพย์ทวีธรรม อธิบดีกรมเจรจาการค้าระหว่างประเทศ เปิดเผยว่า กรมฯ ได้ร่วมมือกับศูนย์อำนวยการบริหารจังหวัดชายแดนภาคใต้ (ศอ.บต.) เตรียมจัดงานสัมมนาเรื่อง “ส่งเสริมและสร้างความเชื่อมั่นการค้า การลงทุน พิชิตชัยชายแดนใต้” เพื่อสร้างความเชื่อมั่นด้านการค้า การลงทุน โดยได้เชิญชวนผู้ประกอบการและผู้สนใจกว่า 200 คน ร่วมฟังการสัมมนาเรื่องการค้าและการลงทุนในพื้นที่ 3 จังหวัดชายแดนภาคใต้ ได้แก่ ปัตตานี ยะลา และนราธิวาส ตามนโยบายของรัฐบาลที่มุ่งพัฒนาเศรษฐกิจพื้นที่สู่ “สามเหลี่ยมมั่นคง มั่งคั่ง และยั่งยืน” 

ซึ่งการจัดสัมมนาครั้งนี้จะมีการให้ข้อมูลในเรื่อง การค้าเสรีมีส่วนสนับสนุนด้านการค้า การลงทุนใน 3 จังหวัดชายแดนภาคใต้โดยมีวิทยากรจากหน่วยงานภาครัฐ และนักลงทุนในพื้นที่มาสร้างความเชื่อมั่นต่อสถานการณ์ และให้ความรู้ความเข้าใจเรื่องความพร้อมของพื้นที่ ทั้งด้านความมั่นคง ความปลอดภัยของแหล่งวัตถุดิบและแรงงาน รวมถึงสิทธิประโยชน์ด้านการลงทุน โดยเฉพาะการลงทุนด้านการเกษตร ยางพารา ปาล์มน้ำมัน สินค้าและบริการฮาลาล สินค้าประมง และอุตสาหกรรมอาหารแปรรูป เพื่อให้เห็นถึงโอกาสในพื้นที่ 3 จังหวัดชายแดนภาคใต้ ผ่านช่องทางการใช้สิทธิประโยชน์ด้านการลงทุน เพื่อเพิ่มขีดความสามารถในการแข่งขันทางการค้า โดยใช้ประโยชน์จาก FTA หรือการค้าเสรีที่ไทยมีกับอาเซียนและประเทศต่างๆ สำหรับการจัดสัมมนาในครั้งนี้ จะจัดขึ้น ในวันที่ 21 สิงหาคมนี้ ที่โรงแรมแลนด์มาร์ค สุขุมวิท กรุงเทพฯ